钦定古今图书集成/理学汇编/学行典/第251卷 > 罗朝贵
## 钦定古今图书集成/理学汇编/学行典/第251卷 > 罗朝贵

按《宁远县志》：罗朝贵，广东人，寓南桥，以草履为业。一
日，于桥下拾得白金一封，约五十金守待。至暮，遗金
人哭至，云：“收官钱粮银五十两，因醉遗失，当死于刑。
若有拾得，愿以半谢之。”罗审实，即举还之。其人验封
识宛然也，以三分之一酬之。罗曰：“我命薄不敢当，况
此系官物，今分半必将科派以补之。”固辞不受。或以
为迂而问之，答曰：“予少为湛尚书守书院门，闻公讲
义利之辩，心笃信之，故不敢匿金，亦不敢受谢也。”